Jos henkilö on altistunut tuhkarokolle, kolmen päivän kuluessa altistumisesta annettu rokote voi vielä ehkäistä taudin. Altistustilanteissa annetaan tarvittaessa myös vasta-aineita. Kuva: Anja Filppula

Pirkanmaalla on ilmennyt kolme uutta tuhkarokkotapausta. Sairastuneet kuuluvat samaan Italian-matkaseurueeseen kuin eilen uutisoidun tartunnan saanut.

Kaikki neljä Pirkanmaalla sairastunutta ovat aikuisia, ja he ovat saaneet lapsuudessaan vasta-ainerokotuksen tuhkarokkoa vastaan. Rokotuksen vuoksi on hyvin epätodennäköistä, että he tartuttavat ketään muita tai aiheuttavat epidemiaa, kertoo apulaisylilääkäri Reetta Huttunen Pirkanmaan sairaanhoitopiiristä.

Pirkanmaalla sairastuneen nelikon oireet ovat lieviä, ja he ovat paranemassa. Sairastuneet ovat kotihoidossa ja eristyksissä tartunta-ajan.

Huttusen mukaan on harvinaista, mutta mahdollista, että rokotettu henkilö saa taudin. Tauti on lievempi kuin rokottamattoman ihmisen tauti, ja vakavammat jälkitaudit voidaan estää rokotteella. Myös todennäköisyys sille, että rokotetun ihmisen tuhkarokko tarttuu muihin ihmisiin, on hyvin pieni.

Tuhkarokkoon sairastunut saa korkean kuumeen ja hengitystieoireita. Silmät voivat olla valonarat. Ihottuma alkaa muutaman vuorokauden kuluttua. Taudin itämisaika on yleensä noin kymmenen vuorokautta, mutta se voi olla jopa kolme viikkoa.

THL:n tartuntatautirekisterin mukaan Suomessa on vuosittain muutamia tuhkarokkotapauksia. Poikkeus oli vuosi 2011, jolloin tapauksia havaittiin 27. Tänä vuonna pelkästään Itä-Savon sairaanhoitopiirissä on kesä-heinäkuussa havaittu viisi tuhkarokkotapausta.

Tuhkarokko tarttuu kosketus- ja pisaratartuntana ja ilmateitse. Tartuntaan voi riittää samassa tilassa oleskelu.

Linkki juttuun